মহেন্দ্র সিংহ ধোনির এই পরিচয়টা অনেকেরই জানা নেই। মাহির এই পরিচয় জানলে তাঁর সম্পর্কে অনেকেই শ্রদ্ধাশীল হয়ে উঠবেন। 
এই ঘটনা বেশ কয়েকবছর আগেকার। মাথিরা খান নামের এক পাকিস্তানি মডেল-গায়িকা-অভিনেত্রী জানান ভারতের এক বিমানবন্দরে তাঁকে অভিবাসন সমস্যা থেকে মুক্ত করেন ধোনি। ভারত অধিনায়ক কি আগে থেকেই চিনতেন মাথিরাকে? 
পাকিস্তানের এক টেলিভিশন চ্যানেলে মাথিরা তুলে ধরেছেন এক চমকপ্রদ তথ্য। এশিয়া কাপে ভারত বনাম পাকিস্তান ম্যাচের আগে দু' দলের সঙ্গে একই টিম হোটেলে ছিলেন মাথিরাও। তিনি খেলাধুলো খুব পছন্দ করেন। আর তাই চোখের সামনে এক পাকিস্তানি ক্রিকেট তারকাকে দেখে আর স্থির থাকতে পারেননি মাথিরা। সেই ক্রিকেটারের দিকে ছুটে যান। তাঁর দিকে নিজের টুপি এগিয়ে দেন অটোগ্রাফের জন্য। কিন্তু সেই পাক ক্রিকেটারটি মাথিরাকে অপমান করে বসেন। তাঁকে সই দেননি। তখন ধোনি মাথিরাকে বলেন, ‘‘ তোমার টুপিটা আমাকে দাও। আমি সই করে দিচ্ছি। আমরাও একটুআধটু ক্রিকেট খেলি।’’ 
এরপর আবারও ধোনির সঙ্গে দেখা হয় মাথিরার। এবার ঘটনাস্থল ভারতের এক বিমানবন্দর। সেই সময়ে অভিবাসন সমস্যায় মাথিরা বেকায়দায়। ধোনি নিজেই এগিয়ে বিপদ থেকে উদ্ধার করেন মাথিরাকে।